A sclerosis multiplex-szel élőknek nyújt segítséget a Semmelweis Egyetem oktatóvideója

Háromszor gyakoribb nőknél az ezerarcú betegségként is emlegetett sclerosis multiplex, mint férfiaknál. Az első tünetek jellemzően 20-40 éves kor között jelentkeznek. A krónikus, autoimmun megbetegedés tünetei nagyon változatosak, előrehaladása egyénenként változó. Mivel a betegség gyakran ellehetetleníti az érintettek mindennapi tevékenységeit, ezért nagyon fontos a diagnózist követően az idejében megkezdett rehabilitáció, komplex fejlesztés. A Semmelweis Egyetem oktatóvideója ehhez nyújt segítséget.

A betegség az idegrendszert érinti, és az ingerületvezetésért felelős, az idegrostokat védőburokszerűen borító myelinhüvelyt károsítja. A főbb tünetek között van a zsibbadás, a koordináció- és az egyensúlyzavar, de gyakoriak a látásproblémák, a fáradékonyság vagy épp a gondolkodás és az érzelmi funkciók szabályozásának rendezetlensége. A betegség kialakulásának hátterében – a genetikai hajlamtól a vírusfertőzéseken át a környezet károsító hatásáig – több tényező is állhat – mondja Burián Fehér Anna, a Semmelweis Egyetem Pető András Karának konduktora. Ahhoz, hogy a sclerosis multiplex betegséggel élők minél tovább megőrizhessék aktivitásukat és önállóságukat, érdemes már a diagnózist követően mihamarabb mozgásfejlesztéssel foglalkozó szakemberhez fordulni. Az így készült egyéni fejlesztési tervnek köszönhetően személyre szabott megoldásmódok és tevékenységek segítik az állapot fenntartását, fejlesztését. A Semmelweis Egyetem Pető András Karának Rehabilitációs és Egészségügyi Ellátási Osztályán is várják az érintetteket konduktív pedagógiai foglalkozásra!

Az alábbi oktatóvideó azoknak nyújt segítséget, akik segédeszköz nélkül vagy minimális támasszal járnak, támaszkodva képesek egyensúlyuk megtartására.

A konduktív pedagógia célja az önálló életvitel kialakítása vagy minél további fenntartása, az egyén aktivizálása, a társadalomban elfoglalt helyének megteremtése, megőrzése. A feladatok egyes szám első személyben hangoznak el, elvégzésükhöz időtartamot adunk meg számolással – ez a módszer a központi idegrendszeri sérüléssel élők rehabilitációs nevelési rendszerének, vagyis a konduktív nevelésnek az egyik eszköze. Ezzel – az úgy nevezett ritmikus intendálással – az a cél, hogy elegendő időt és megfelelő ritmust adjon magának az egyén a feladatok, cselekvések elvégzése közben.

https://youtu.be/2TX3OVoNZtk?si=yjUQ3MbgzJPxjPJ4

Videó – Semmelweis Egyetem: Bartincki Tamara, Bak Márton, Grőger Nándor, Gál Bettina, Kovács Eszter, Krasznay István, Kucsa Attila, Varga Zétény, Veszelovszky Mihály, Zsemlye Anita

Sajtókapcsolat:

* +36 20 670 1574
* hirek@semmelweis.hu

Eredeti tartalom: Semmelweis Egyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/18173/a-sclerosis-multiplex-szel-eloknek-nyujt-segitseget-a-semmelweis-egyetem-oktatovideoja/